Javni poziv za dodjelu nagrade „Emil Paravina“ za postignuća djece na području aktivne dječje participacije i dječjih prava otvoren i traje do 26.11.2024.

Riječ je o prvoj godišnjoj nagradi za prava djeteta i aktivno dječje sudjelovanje, a posebnost ove nagrade je što se dodjeljuje osnovnoškolskoj DJECI. Nagradu je pokrenuo Savez društava „Naša djeca“ Hrvatske 2021. godine u čast dr.sc. Emila Paravine, pedagoga, humanista, promicatelja dječjih prava i dugogodišnjeg tajnika Saveza DND, čiji je rad utjecao na dobrobit života tisuća generacija djece i roditelja.

Ova godina je posebno značajna jer se obilježava 35 godina Konvencije UN-a o pravima djeteta (1989.), najvažnijeg svjetskog dokumenta za djecu, te 100 godina dječjih prava.

Upravo je čovjek po kojemu Nagrada nosi ime, dr. sc. Emil Paravina, davne 1989. godine, kad se pisala Konvencija, sudjelovao u radnoj skupini za izradu članaka Konvencije koji se odnose na prava djece na igru, slobodno vrijeme i izražavanje vlastitog mišljenja.

I ove godine Nagrada „Emil Paravina“ se dodjeljuje u okviru projekta „Utjecaj, a ne ukras“ („Influence, not just a decoration“) sufinanciranog iz CERV programa Europske unije i Ureda za udruge Vlade Republike Hrvatske, te uz podršku Ministarstva rada, mirovinskoga sustava, obitelji i socijalne politike u okviru izravne dodjele sredstava za provedbu posebnog cilja Sudjelovanje djece u odlučivanju na lokalnoj, regionalnoj i nacionalnoj razini.